Primăria Capitalei vrea să cumpere ELCEN pentru fuziunea cu RADET. Propunerea a fost pusă pe ordinea de zi a şedinţei de azi a Consiliului General al Municipiului Bucureşti. Pachetul majoritar de acţiuni costă 155 de milioane de euro.

„Am luat ieri decizia ca noul Guvern să ia o hotărâre prin care Primăria Capitalei să preia pachetul integral de acțiuni. Este vorba de 155 de milioane de euro. Se va vrea o entitate nouă și vom pune capăt unui serviciu de proastă calitate și scump. Vom avea un serviciu de calitate la un preț rezonabil,” a declarat Gabriela Firea, primarul general al Capitalei.

De asemenea, Primăria Capitalei a anunțat că vrea să achiziţioneze 100 de autobuze urbane electrice şi staţiile de încărcare aferente, care să fie incluse pe linii din zona centrală a Bucureştiului sau în zonele aglomerate.

"Prin dotarea RATB cu un număr maxim de 100 de autobuze urbane electrice, cu podea total coborâtă, care vor fi dotate cu baterii de acumulatori şi baterii de supercapacitori, se va realiza reducerea noxelor în centrul municipiului Bucureşti, deoarece autobuzul electric este "0" emisii poluante şi, de asemenea, tracţiunea electrică oferă un mers silenţios, fără şocuri la demaraj şi la frânare şi, practic, se reduc zgomotul şi vibraţiile în zona centrală, se va asigura creşterea calităţii, respectiv aplicarea planului de calitate a aerului, conform Planului de Mobilitate Urbană Durabilă şi reducerea impactului asupra mediului prin aplicarea acestui obiectiv operaţional", se arată în proiectul de hotărâre aprobat în şedinţa de vineri a CGMB.